सासे सुबुङा उन्दैनिफ्राय मोनबोनाय रोंगौथिखौनो गुवार बिथिङाव सोलोंथाइ होननानै बुंनाय जायोब्लाबो सरासनस्रायै सोलोंथाइ होननानै बुङोब्ला जों बिजाब आरो फोरोंगिरिनि हेफाजाबै फरायसालिनि गेजेरजों मोननाय गियानखौनो बुजियो।  बे सोलोंथाया जोंनि जिउ संसारखौ मेहेर गोनां समायना खालामो।  सासे सोलोंथाइ मोननाय सुबुंजों सासे सोलोंथाइ गैयि एबा मोनै सुबुंनि जिउ खुंनाया रोखोमसे जाया।  सोलोंथाइनि गेजेरजोंसो सुबुं माहारिया मोजां गाज्रिनि फारागथिखौ हमदांनो हायो, खैफोद एबा दुखुनि समाव गावखौ रैखा खालामनानै सोलिनो हायो।  बेनिखायनो जों बुंनो हायो सोलोंथाया साफ्रोम सुबुंनि जिउ खुंनायाव जोबोद गोनांथार।
 सोलोंथाइनि गोनांथिखौ हमदांनानै सरकारानो जा एबा समाजानो जा साफ्रोमबो गथʼफोरनो सोलोंथाइ होनो नाजानायखौ जों नुदों।  जोंनि भरत सरकारा SSA (Sarva Shiksha Abhiyan) आरो DPEP (District Primary Education Programme) फोर बायदि Scheme नि गेजेरजों 6 बोसोर बैसोनिफ्राय 14 बोसोर बैसोसिम साफ्रोमबो गथʼफोरनोनो बेसेन नाङि सोलोंथाइ होनानानै सोलोंथाइ बिथिङाव दावगासारनाय लाबोनो नाजाबोगासिनो दं।  SSA आ फरायसाफोरा फरायसालि नागारनाय आरो फरायसालियाव आगान होयिनि बांसिन जाहोनफोरखौ सं दाननानै फरायसालियाव सानजुफुनि जानाय आदारनिबो राहा खालामनानै होदों।  सरकारनि अनगायैबो समाजनि साननो-हनो गोरों सुबुंफोरा ओनसोलनि जौगानाय आरो सोलोंथाइनि गोनांथिखौ हमदांनानै सोलोंथायारि फसंथान गायसननाय आरो बेखौ सामलायना गथफोरनो मोजां सोलोंथाइ होनो नाजानाया मखजाथाव।  नाथाय दा बाथ्राया जाबाय बेफोर सरकारि एबा बेसरकारि फसंथानफोरा गथफोरनो बेसेबां गुन गोनां सोलोंथाइ होनो हाबोदों?  आथिखालनि बादायारि बिगियाननि मुगायाव समजों गोरोबफानाय सोलोंथाइ होनो नाजानायाव बेफोर फसंथानफोरा थारैनो जाफुंसारदों दा?
 आथिखालाव मुलुग नाङैनो गथʼफोरनो गुन गोनां सोलोंथाइ होनो नाजानायनि मोनसे जांख्रिखांनाय फैदों।  दा सोंथि सिखाङो गुन गोनां सोलोंथाया मा?  सरासनस्रायै गुन गोनां सोलोंथाइ होननानै बुङोब्ला जाय सोलोंथाइनि गेजेरजों सासे फरायसाया फारफ्रोमबो बिथिङाव आखा-फाखा रोंखा-राखा जानो हायो आरो मोजां गियान आरजिनो हायो बेखौनो मिथिनाय जायो।  बे गुन गोनां सोलोंथाइखौ आथिखालनि बादायलु बिगियाननि मुगायाव साफ्रोमबो सुबुंनो जोबोद गोनांथार जानानै फैदों।  नाथाय बे बादि गुन गोनां सोलोंथाइ लानाय आरो होनाय बेलायाव जोंनि बरʼ फरायसा आरो बरʼ बिजोंनि फरायसालिफोरा बेसेबां सांग्रां।
 · फरायसालि आरो थाखो खथानि जेंना।
 · बिमा-बिफा, फोरोंगिरि आरो फरायसानि गेजेराव मोजां सोमोनदो गैयै।
 · मोजां फोरोंमोन्थाइ मोननाय (Trained Teacher) फोरोंगिरिनि आंखाल।
 · थाखोनि फोरोंनां आगजुफोर (Teaching-aids) नि आंखाल।
 · फारियै फोरोंनाय सोलोंनायनि सरसा खालामै।
 · फोरोंगिरिफोरा सम बादियै थाखोआव सहैयै।
 · थि समाव फराय बिजाब मोनफुङै।
 · थि समाव फरा फोरोंजोबनो हायै।
 · गोगो लोंनाय दैनि आंखाल।
 · गोगो आबहावानि आंखाल।
 · पुष्टि आदार आरो देहा जोथोननि फारसे सांग्रांथि नङै बायदि बायदिफोरानो गाहाय जेंना होननानै बुंनो हायो।
 बेफोरनि अनगायैबो आथिखालाव सानैसो बरʼ बिमा-बिफाफोरा गाव गावनि गथफोरनो मोजां सोलोंथाइ होनायाव सांग्रां जादोंब्लाबो बांसिन बिमा-बिफाफोरानो दासिमबो गथफोरनो सोलोंथाइ होनायनि बेलायाव सांग्रांथि नङिखौ जों नुनो मोनो।  बेनि जाहोना जाबाय बांसिन बरʼ नखरफोरानो आबादनि सायाव सोनारनाय।  अखा नायब्लानो आबाद मावनाय आरो आबाद दैखांनायाव मुखुब जानानै थानांगौ जानायनि जाहोनाव गामि ओनसोलनि बांसिन बिमा-बिफाफोरानो गाव गावनि गथʼफोरनि फरायनायाव नोजोर होनो हायि जायो।  गुबुनफारसे बांसिन बरʼ फरायसाफोरानो आनजादाव उथ्रिनो थाखायलʼ दोरोङारि (Traditional) Note बायनानै एबा बुथुमनानै फरायनायखौबो जों नुनो मोनो।  बरʼ फरायसाफोरा गुन गोनां सोलोंथाइ लानो हायैनि बेबो मोनसे मुंखजाथाव जाहोन।  दोरोङारि Note फोरखौ बुथुमना फरायना आनजादाव मोजाङै उथ्रिनो हागौ नाथाय बेफोरनि गेजेरजों आनजादाव उथ्रिनायनि थाखाय फरायनायनि अनगायै थाखोनि फरायनां आयदाफोरनि सायाव आबुं गियान मोनजोबनो हाया जायनि जाहोनाव गोजौ थाखोआव गुबुन बिजोंफोरनि फरायसाफोरजों फेर फाथिनो हाया जायो।
 गोजौवाव सावरायबोनाय माखासे जेंनाफोरखौ सुस्रांनो हायाब्ला बरʼ बिजों फरायसालिनि फरायसाफोरनो गुन गोनां सोलोंथाइ होनो हानाया गोरलै जानाय नङा।  बेनिखायनो बेफोर जेंनाफोरखौ बोस्रांनानै फरायसाफोरनो गुन गोनां सोलोंथाइ होनो थाखाय बरʼनि गासै गोरों गोरा मेलेमजिबि आरो BTC सरकारा सोलोंथाइनि बेलायाव मोजाङै नोजोर होनांगौनि सम सफैबाय। 